Alim Qasımov

Alim Qasımov () — Azərbaycan xanəndəsi, Azərbaycan Respublikasının xalq artisti (1993), Azərbaycan Respublikasının Dövlət Mükafatı laureatı (2010).

 Həyatı 

 Erkən illəri 
Alim Qasımov 1957-ci ildə Şamaxı rayonunun Nabur kəndində (indiki Qobustan rayonunun inzibati ərazi vahidliyinə daxildir) anadan olub. O, 1978–1982-ci illərdə Asəf Zeynallı adına Bakı Musiqi Məktəbində və 1983–1989-cu illərdə Azərbaycan Dövlət İncəsənət İnstitutunda muğam dərsləri alıb. Müəllimləri muğam xanəndələri Hacıbaba Hüseynov və Ağaxan Abdullayev olub.

 Yaradıcılığı 

 1970-ci illər 
1979-cu ildə ilk çıxışı Azərbaycan Televiziyasında olub.

 1980-ci illər 
1980-ci ildə Moskvada 22-ci Olimpiya oyunlarında iştirak edib.

1982-ci ildə birinci Respublika muğam müsabiqəsinin qalibi olub.

1983-cü ildə Səmərqənddə keçirilən Beynəlxalq Musiqi Simpoziumuna qoşulub.

 1990-cı illər 

 2000-ci illər 
2000-ci ildə "Love's deep ocean" diski "Avropa Dünya Musiqi xəritəsi"ndə 9-cu yeri tutub və 47 Avropa ölkəsinin radiolarında səslənib. 2000-ci ildə Avropa Nadir Səslər assambleyasının üzvü seçilib.

2009-cu ildə Alim Qasımov ABŞ-nin Corctaun Universiteti və mərkəzi İordaniyada yerləşən Strateji Araşdırmalar Mərkəzinin keçirdiyi müsabiqədə dünyanın ən nüfuzlu 500 müsəlmanı arasında 4 azərbaycanlıdan biri olub.

 2010-cu illər 
2010-cu ildə Alim Qasımov fransalı DJ David Vendetta ilə "I'm your Goddess" adlı mahnını duet şəklində ifa edib. 2010-cu il martın 17-də ABŞ-nin "The New York Times" qəzetinin jurnalisti Con Pareles Alim Qasımovu "ehtiras və sədaqət, düşüncə və cazibə ilə əlaqələndirən seyrək bir cəhətdən canlı olan ən böyük müğənnilərdən biri" adlandırıb.

2011-ci il iyulun 4-də İslandiya müğənnisi Byork Böyük Britaniyanın "The Guardian" qəzetində nəşr olunan müsahibəsində Alim Qasımovu ən sevdiyi ifaçılar, onun "Azerbaijan: The Art of the Mugham" albomunu ən sevdiyi musiqi albomlar sırasına daxil edib.

2012-ci il mayın 26-da Alim Qasımov Bakıda keçirilən 57-ci Avroviziya Mahnı Müsabiqəsinin final mərhələsində Azərbaycan təmsilçisi Səbinə Babayeva ilə eyni səhnəni paylaşıb.

2015 Avropa Oyunlarının açılış mərasimi Alim Qasımovun canlı muğam ifası ilə başlayıb. Daha sonra Alim Qasımov Bakı Olimpiya Stadionunda qaranlıqda uçan xalça üzərində muğam oxuyub.

 Şəxsi həyatı 
Ailəlidir. Qızı Fərqanə Qasımova xanəndədir.

 İrsi 
1997-ci ildə "Parni iz Baku" komandasının üzvü olan Bəhram Bağırzadə, 2010-cu ildə "Bu Şəhərdə" komediya duetinin aktyoru Rafael İsgəndərov Alim Qasımovun parodiyasını Bakıda keçən konsertlərində edib.

 Ədəbiyyatda 
Alim Qasımov İordaniyanın Əmman şəhərində yerləşən Kral İslam Strateji Araşdırmalar Mərkəzi tərəfindən tərtib olunan "Dünyanın ən nüfuzlu 500 müsəlmanı" kitabının siyahısının 2009-cu ildən 2019-cu ilə qədər olan variantlarına daxil edilib.

2007-ci il avqust ayında Alim Qasımovun 50 illik yubileyi münasibətilə Natəvan Faiqin "Alim Qasımov fenomeni" adlı kitab işıq üzü görüb.

 Filmoqrafiya 
Aktyor kimi
 Aşıq Qərib (film, 1988) — İfaçı
 Qəzəlxan (film, 1991) — Xanəndə

İfaçı kimi
 Doğma sahillər (film, 1989)
 Bəxtəvər (film, 1990)
 Gecə qatarında qətl (film, 1990)
 40-cı qapı (film, 2008)

İştirak etdiyi film
 Ver sözə ehya ki... (film, 1989)

Bəstəkar kimi
 Neft (film, 2003)

 Diskoqrafiya 
Alim Qasımovun diskoqrafiyasına 7 studiya albomu və bir yığma albomu daxildir.

 Studiya albomları
 Classical Mugham (1996)
 Azerbaijan: Art of the Mugham (1998)
 The Legendary Art of Mugham (1998)
 Love's Deep Ocean (2000)
 Oyanış feat. Coldünya (2003)
 Central Asian Series, Vol. 6: Spiritual Music of Azerbaijan feat. Fərqanə Qasımova (2007)
 Intimate Dialogue feat. Fərqanə Qasımova (2010)

 Yığma albomları

 Central Asian Series, Vol. 6: Spiritual Music of Azerbaijan feat. Fərqanə Qasımova, Kronos Kvarteti & Humayun Saxi (2010)

 Təltif və mükafatları 
 1988 —  Beynəlxalq Musiqi Festivalı, I mükafat, Səmərqənd
 1988 —  Azərbaycan SSR əməkdar artisti
 1989 —  Musiqi medalı, Bonn
 1993 —  Azərbaycan Respublikasının xalq artisti
 1993 —  Musiqi medalı, Paris
 1994 —  Musiqi medalı, Hyuston
 1997 —  "Humay" mükafatı
 1999 —  IMC UNESCO Beynəlxalq Musiqi Mükafatı
 1999 —  Musiqi medalı
 2000 —  "Almaniya Fonoqrafik tənqidçiləri"nin diplomu
 2001 —  "Şərq təranələri" Beynəlxalq Musiqi Festivalı, Səmərqənd
 2003 —  IMC UNESCO Mükafatı
 2008 —  "Şöhrət" ordeni
 2010 —  Azərbaycan Respublikasının Dövlət Mükafatı
 2014 —  "Qızıl çinar" beynəlxalq mükafatı
 2017 —  "Şərəf" ordeni
 2024 —  "Heydər Əliyevin 100 illiyi (1923–2023)" yubiley medalı

 İstinadlar 

 Xarici keçidlər 





Kateqoriya:Şamaxı rayonunda doğulanlar
Kateqoriya:Xanəndələr
Kateqoriya:"Qızıl çinar" beynəlxalq mükafatının qalibləri
Kateqoriya:Azərbaycan SSR əməkdar artistləri
Kateqoriya:Azərbaycan Respublikası Prezidentinin fərdi təqaüdçüləri